Jhesus. Minen denst vnde wes ick vormach. Wetten moge ghi, leue Lutke, gude frunt, alsz ghi mi latest to schreuen vmme juwe jacht, wille ghi nu idt beste don, dat were mi tedt; ick hebbe Rolff Matzon ock geschreuen vnde bin mick sin folck alle dage vormoden, wente wi sint desz sinsz, wi wellen Alant entsetten; ock schriff mi Wulff to, dat Steffen schriuer eme ock to geschreuen heiff, dat he ock entsettinge wel don, so nemet ghi Steffen sine hulpe dar to vnde kamet mit den alder ersten to mi jn de schern, wente dar solle ghi minem genedigen hern denstlich ane don. Ock leue Lutke, sint dar x offte xij guder knechte, de schicket ouer, de wil ick to Wulff schaffen; ock leue Lutke, moge ghi wetten, dat Lasse Krusse latest bi mi wasz, alsz juwe junge wol weit, vnde ick sede eme he solde ten na Helsinge, vnde he sette sin korsz na Alant. So schreff ick Wulff to, vnde Wulff heiff ene fangen latten; so js he op Abouw. Noch schrivet mi to wo ghi idt mit eme halden willen, dat mach ick dan Wulff weder vmme to schriuen; ock leue Lutke, dot wol vnde schriuet mi to alle tidt wener dar Sweden sint to Reuel vnde welke de recht schuldigen si[n]t. Hir mede ick jw Gade befelle to langen tiden. Geschreuen op Raseborch des ersten denstages na sante Johanesz anno xxj. Tille Gisseler. Adress: Dem ersamen mane Lutke van Minden to Reuel sal dusse breff fruntlich.